Zápisnica
zo zasadnutia dňa 13. januára 2016

Prítomní:
Ing. Peter Hrapko, predseda komisie 
Mgr. Martin Pener, člen komisie
Ing. arch. Lucia Štasselová, člen komisie
Ing. Anna Reinerová, člen komisie
Mgr. Igor Adamec, člen komisie 
Mgr. Eva Franková, člen komisie

Neprítomní:
PhDr. Helena Vrábliková, člen komisie

Hostia:
- prezenčná listina

Predseda komisie privítal prítomných hostí a členov komisie.

Program
1. Otvorenie
2. Návrh na obstaranie Zmien a doplnkov 01 ÚPN-Z Trnávka stred
3. Armáda spásy
4. Rôzne

K bodu č. 2
Návrh na obstaranie Zmien a doplnkov 01 ÚPN-Z Trnávka stred
Materiál predložil Mgr. Pener.

Predseda komisie Ing. Hrapko navrhol, aby v budúcnosti mestská časť uvažovala aj o tom, že v objekte Spoločenského domu na Bulharskej ulici v Bratislave by zriadila krízové zariadenie pre matky s deťmi, zariadenie sociálnej služby, denný stacionár alebo zariadenie opatrovateľskej služby. Členovia komisie s uvedeným návrhom súhlasili.

Komisia žiada v časti “Návrh regulácie funkčného využívania územia“ a podkapitole „prevládajúce funkčné využitie územia – záväzné hlavné funkčné zložky“ doplniť odrážku
•	budovy pre zdravotnícku a sociálnu starostlivosť
•	stacionáre sociálnych služieb, chránené dielne, chránené bývanie
•	domovy sociálnych služieb
•	detské domovy, krízové strediská, zariadenia pestúnskej starostlivosti

Hlasovanie: 5 prítomní, 5 za, 0 proti, 0 sa zdržalo

K bodu č. 3
Armáda spásy.
Armáda spásy bola založená roku 1865 Williamom Boothom. V roku 2015 Armáda spásy oslávila 150 rokov od začatia činnosti. V Československu zahájila Armáda spásy prácu v roku 1919, ale v roku 1950 bola jej činnosť komunistickým režimom násilne ukončená. K obnoveniu práce došlo v roku 1990, keď sa Armáda spásy v ČR zaregistrovala ako občianske združenie. Od roku 2013 je Armáda spásy v Českej republike registrovaná aj ako cirkev. Pre zatiaľ nízky počet členov na Slovensku sa ako cirkev zaregistrovať nemôže. Na Slovensku zatiaľ pôsobia štyria dôstojníci, štyria kadeti, traja zamestnanci a mnoho dobrovoľníkov. Celkovo s Armádou spásy na Slovensku zatiaľ spolupracuje asi 160 ľudí. Začiatkom septembra roku 2015 celosvetové kresťanské hnutie Armáda spásy vstupuje oficiálne na Slovensko, kde poskytuje sociálne a duchovné služby. Jej oficiálny názov je Armáda spásy na Slovensku a stáva sa tak 127. krajinou, v rámci ktorej táto celosvetová nezisková organizácia pomáha. Cieľom Armády spásy na Slovensku je fyzická, sociálna, morálna a duchovná podpora ľudí všetkých vekových kategórií, a to na kresťanských princípoch. Cieľovou skupinou Armády spásy sú všetci tí, ktorí sa ocitli v ťažkej životnej situácii, ale tiež tí, ktorí hľadajú akúkoľvek duchovnú pomoc či oporu. V súčasnej dobe Armáda spásy na Slovensku poskytuje svoje služby v troch lokalitách – v Bratislave, v Plaveckom Štvrtku a v Galante. V Bratislave vznikla misijná stanica s denným centrom už v roku 2013, keď začali vyjednávania o návrate organizácie na Slovensko. V Bratislave začala Armáda spásy svoju činnosť prácou s bezdomovcami. Misijná stanica na Galvaniho ulici je otvorená každý deň a okrem duchovnej služby poskytuje aj sociálne poradenstvo, ubytovanie, šatstvo a jedlo. Zbory Armády spásy v Plaveckom Štvrtku a Galante navštevujú najmä obyvatelia rómskych osád. Ich cieľom je vychovať mladých Rómov na prácu s deťmi a mládežou z ich vlastných radov a viesť ich tak k preberaniu vlastnej zodpovednosti.
Predseda komisie hostí z Armády spásy požiadal o vypracovanie pilotného projektu ohľadom spolupráce pri komunikácii s niektorými nájomcami obecných a nájomných bytov.

Uznesenie: Komisia sociálnych služieb odporúča vedúcej Odboru sociálnych vecí miestneho úradu skúsiť pilotný projekt ohľadom spolupráce s Armádou spásy pri komunikácii s niektorými nájomcami obecných a nájomných bytov. Ak mestská časť pristúpi k takémuto projektu komisia žiada vedúcu Odboru sociálnych vecí o informovaní.
Hlasovanie: 6 prítomní, 6 za, 0 proti, 0 sa zdržalo

Najbližšie zasadnutie komisie sa uskutoční 23.3.2016 so začiatkom o 16.00 hod.

Predseda komisie: Peter Hrapko,v.r.
Zapísala: Monika Repášová